NÄBE DE SCHIINE    Dass d BVB mit Dramm und Kaare  punggto Route, punggto Zyt,  amme nääbeduure faare  wisse z Baasel alli Lyt.  Stuurzhelm bruucht men im Combino,  und me faart drum fascht scho gäärn  in den allerletschte Dino-  Saurier, vertleent us Bäärn.  Aber wemmer d Faasnacht blaane  und uff d Süüschee-Suechi geen,  sinn s nit numme d Stroossebaane  wo näben iire Schiine steen.  Au e mänggi Wirtschafts-Fierig  schmaisst dr  Kaare us em Glais,  und nadyrlig soorgt d Regierig  jeedes Joor e bitz fir Mais.  An dr Faasnacht sait men iine,  was men anderscht mache sott,  und zwoor drei Dääg «NÄBE DE SCHIINE»  mit Ironyy und Witz und Spott.  D Blaggedde zaigt is dyttlig hitte  wie unseri Faasnacht sich bemiet  und uff iiri Art dä Schlitte  wider zrugg uff d Schiine ziet.  Mer mechte gäärn an jeedem Tschoope  das Junteressli-Drämmli gsee.  Drum: Nämmet s Boortmenee in  Doope  und kaufet aini  s Comité